Oslo-skieter dalk Islam-terrorisNoorse media het die Oslo-skieter as Zaniar Matapour geïdentifiseer (Foto: Twitter) Die 42-jarige Noorse man van Iranse afkoms wat Saterdagoggend etlike minute ná die skietery in Oslo, Noorweë, in hegtenis geneem is, is volgens die polisie moontlik betrokke by ŉ Islamitiese ekstremistiese netwerk en ly boonop glo aan ŉ geestesongesteldheid. Noorse media het hom as Zaniar Matapour geïdentifiseer. Twee mense is dood en minstens 21 beseer ná ŉ skietery Saterdag omstreeks 01:00 op drie plekke in sentraal-Oslo, waaronder die London Pub-gayklub, die Herr Nilsen-jazzklub en ŉ wegneemete-winkel. Altesaam 21 mense is beseer tydens die skietery in Oslo (Foto: Javad Parsa, AFP) Die twee slagoffers was mans in hul 50’s en 60’s. Die beseerdes is tans in ŉ stabiele toestand in die hospitaal. Matapour het tot dusver geweier om deur ondersoekers ondervra te word. Noorweë se binnelandse intelligensiediens, wat verantwoordelik is vir die bestryding van terrorisme, sê hy ondersoek die aanval as “ŉ daad van Islamitiese terrorisme”. Matapour is sedert 2015 op die intelligensiedienste se radar. Die verdagte “het ŉ lang geskiedenis van geweld en dreigemente”, het Roger Berg, die intelligensiedienste se hoof, gesê. Volgens Berg ervaar die verdagte ook “probleme met sy geestesgesondheid”. Volgens Matapour se prokureur, John Christian Elden, verwag hy dat sy kliënt onder “geregtelike waarneming” geplaas sal word om sy geestestoestand te bepaal. Veiligheid opgeskerp Noorweë se intelligensiedienste het die land se bedreigingsvlak van matig tot “buitengewoon” verhoog. Polisieteenwoordigheid is deur die hoofstad verskerp en beamptes – wat nie gewoonlik gewere in Noorweë dra nie – is opdrag gegee om hulself te bewapen. Die Franse president, Emmanuel Macron, en die president van die Europese Kommissie, Ursula von der Leyen, was van die wêreldleiers wat die aanval veroordeel het. Die Amerikaanse president, Joe Biden, se nasionale veiligheidsraadgewer, Jake Sullivan, het die skietery as “afgryslik” beskryf. Noorweë het laas in 22 Julie 2011 ŉ terreuraanval beleef toe die regse ekstremis Anders Behring Breivik altesaam 77 mense vermoor het. Iranian Muslim murders two & injures ten in Gay nightclub in Oslo pic.twitter.com/IbbpmP94Ju — Harbi (@KafirCentral) June 25, 2022